**Fót Város Önkormányzat Polgármesterének**

**…/2020. (…) önkormányzati rendelete**

**egyes önkormányzati rendeletek hatályon kívül helyezéséről**

T E R V E Z E T

Fót Város Polgármestere a közútról szóló 1988. évi I. törvény 31. § és a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésben kapott felhatalmazás alapján, Magyarország helyi önkormányzatairól szóló 2011. CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el.

**1. §**

1. Hatályát veszti Fót Város Önkormányzata Képviselő-testületének az útépítési és közműfejlesztési hozzájárulásról szóló 16/2014. (V.22.) számú rendelete.
2. Hatályát veszti Fót Város Önkormányzat Képviselő Testületének a magánerős lakossági út- és közműépítések szervezéséről és önkormányzati támogatási rendszeréről, valamint a céltámogatással épülő szennyvízcsatorna közmű-hozzájárulás fizetésének rendszeréről szóló 27/1998. (IX. 18.) önkormányzati rendelete.

**2. §**

1. A rendelet a kihirdetést követő napon lép hatályba.
2. Hatályát veszti a kihirdetését követő napon.

Fót, 2020. december

dr. Vass György dr. Mihályi Zsolt Apor

polgármester jegyző

Kihirdetve:

Fót, 2020. december

dr. Mihályi Zsolt Apor

jegyző

**INDOKOLÁS**

**Általános indokolás**

A 2020. évben a Kormányhivatal által törvényességi felügyeleti jogkörben eljárva vizsgálta Fót Város Önkormányzat Képviselő-testületének az útépítési és közműfejlesztési hozzájárulásról szóló 16/2014. (V.22.) számú rendeletét, mely kapcsán az alábbiakra hívta fel az Önkormányzat figyelmét.

A Kormányhivatal észrevételében jelezte, hogy a 16/2014. (V.22.) önkormányzati rendelet bevezető részében az épített környezet alakításáról és védelméről szóló 1997. évi LXXVIII törvény (Étv.) 28. § (2) bekezdése került megjelölésre, mely arról rendelkezik, hogy amennyiben a kiszolgáló utat, illetőleg közművet a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt. Ez a rendelkezés a Képviselő-testület döntési jogkörére vonatkozik, de nem tartalmaz rendeletalkotási felhatalmazást. Ellenben a közútról szóló 1988. évi I. törvény 31. § rendelkezik arról, hogy a helyi önkormányzat - a rendeletében meghatározott módon - útépítési érdekeltségi hozzájárulás fizetésére kötelezheti az érintetteket.

A jogszabályszerkesztésről szóló 61/2009. (XII.14.) IRM rendelet 54. § (1) bekezdésben foglaltak szerint a felhatalmazó rendelkezések önkormányzati rendelet bevezetőjében való pontos megjelölése az önkormányzati rendeletalkotás fontos garanciája, mert ez alapján lehet eldönteni, hogy az önkormányzati rendelet igazodik-e a felhatalmazó jogszabály által elérendő célhoz, tárgyhoz és keretekhez. A jogszabályok bevezető részeiben jelölt felhatalmazó rendelkezések fontosságát hangsúlyozza a jogalkotásról szóló törvény is mikor kimondja, hogy a felhatalmazó jogszabály pontos megjelölése az IRM rendelet 55. § (2) bekezdés a) pontja szerint is a jogszabály megalkotáshoz szükséges érvényességi kellék.

Az Étv. és a közútról szóló törvény hivatkozott rendelkezései két eltérő eljárási cselekményt takarnak. Míg a közútról szóló törvény útépítési érdekeltségi hozzájárulást fogalmaz meg és megállapodáson alapszik, az Étv. útépítési hozzájárulásról rendelkezik, melynek keretein belül a Képviselő-testület határozattal dönt az érintetteket terhelő útépítési hozzájárulás mértékéről, mely egyfajta közteher.

Utólagos közműcsatlakozással kapcsolatos fizetési kötelezettséget az Önkormányzat a vízgazdálkodásról szóló 1995. évi LVII. törvény 45. § (12) bekezdés alapján a vízközmű beruházással érintett területre kiterjedő hatállyal állapíthat meg. A törvény hivatkozott rendelkezése az utólagos csatlakozás műszaki és pénzügyi feltételeinek, valamint a csatlakozásért fizetendő hozzájárulás mértékének megállapítására hatalmazza fel az Önkormányzatot. A vízgazdálkodásról szóló törvény rendelkezésre nem tartalmaz hivatkozást a 16/2014. (V.22.) önkormányzati rendelet.

A magánerős lakossági út- és közműépítések szervezéséről és önkormányzati támogatási rendszeréről, valamint a céltámogatással épülő szennyvízcsatorna közmű-hozzájárulás fizetésének rendszeréről szóló 27/1998. (IX. 18.) önkormányzati rendelet pályázati formában történő támogatás nyújtásáról rendelkezik csapadékvíz elvezetését szolgáló közműépítéshez, valamint lakóház megközelítését szolgáló út és járdaépítéshez. A rendelet hatályát tekintve a Közép Magyarországi Operatív Program keretében „Belterületi utak fejlesztése” támogatására kiírt KMOP-2007-2.1.1/B. kódszámú pályázatban résztvevő 13 utcát érintő beruházásra terjedt ki.

A 27/1998. (IX. 18.) önkormányzati rendelet felülvizsgálatakor megállapítást nyert, hogy terjedelméhez képest több ponton indokolt jogtechnikai módosítások elvégzése ahhoz, hogy megfeleljen a jogalkotási előírásoknak és az Önkormányzat, valamint a Hivatal jelenlegi rendszerének.

**Részletes indokolás**

**Az 1. §-hoz**

A tervezet a 16/2014. (V.22.) önkormányzati rendelet, valamint a 27/1998. (IX. 18.) önkormányzati rendelet hatályon kívül helyezését rögzíti a részletes indokolásban jelzett jogalkotástani anomáliák miatt.

**A 2. §-hoz**

A rendelet időbeli hatályát határozza meg.

**HATÁSVIZSGÁLATI LAP**

Fót Város Önkormányzat Polgármesterének

egyes önkormányzati rendeletek hatályon kívül helyezéséről szóló rendelet-tervezethez

**1. Társadalmi hatások**

Fót Város Önkormányzata szabályozásában a lakosság részéről történő útépítési és közműfejlesztési hozzájárulásról, valamint magánerős lakossági út- és közműépítési támogatásról rendelkezett. A szabályozások több ponton tartalmaztak jogalkotástani és eljárásjogi pontatlanságokat, illetve a 27/1998. (IX. 18.) önkormányzati rendeletet avultsága miatt nem lenne érdemes módosítani, ezért célszerűbb a rendeletek hatályon kívül helyezése, minek következtében a továbbiakban az önkormányzat saját költségén a lakosság terhelése nélkül valósítja meg az útépítéseket és közműfejlesztéseket.

**2. Gazdasági, költségvetési hatások**

A 27/1998. (IX. 18.) önkormányzati rendelet hatályon kívül helyezése a költségvetést nem befolyásolja, mivel egy korábbi, már megvalósult pályázat keretében meghatározott területekre vonatkozó rendelkezéseket tartalmazott. A felek között esetlegesen még fennálló elszámolási követeléseket a rendelet hatályon kívül helyezése nem érinti. A 16/2014. (V.22.) önkormányzati rendelet alapján végzett beruházásokat túlnyomó részt eddig is az Önkormányzat finanszírozta, majd a költségek elenyésző hányadát tovább hárította az érintettek részére. Ezen összegek sem folytak be minden esetben. Az Önkormányzatnak továbbra is fedezetet kell biztosítania az útépítésre és közműfejlesztésekre.

**3. Környezeti hatások**

Nem releváns.

**4. Egészségügyi hatások**

Nem releváns.

**5. Adminisztratív terheket befolyásoló hatások**

A rendelet elfogadásával az adminisztrációs terhek csökkennek.

**6. A jogszabály megalkotásának szükségessége, a jogalkotás elmaradásának várható következményei**

A jogszabály elfogadása a jogalkotási problémák feloldása érdekében szükséges.

**7. A jogszabály alkalmazásához szükséges személyi, tárgyi, szervezeti és pénzügyi feltételek**

A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.